Lisa 1 Infokiri

Infokiri Vabariigi Presidendi kandidaadi registreerimiseks esitamise kohta Riigikogu voorudes

1. Riigikogu erakorraline istungjärk Vabariigi Presidendi valimiseks toimub 
kolmapäeval, 2. septembril 2026 algusega kell 12.00. Vabariigi Presidendi kandidaate saab Vabariigi Valimiskomisjonile registreerimiseks esitada reedel, 21. augustil,  laupäeval, 22. augustil, pühapäeval 23. augustil kella 9.00 – 16.00 ja esmaspäeval, 24. augustil kella 9.00 – 18.00 aadressil Toompea tn 1 (Komandandi maja), infotelefon 631 6540.
2. Vabariigi Presidendi kandidaadi registreerimiseks esitavad ülesseadjad (st vähemalt 21 Riigikogu liiget) Vabariigi Valimiskomisjonile kirjaliku esildise (näidis lisatud), mis sisaldab järgmisi andmeid:
2.1 kandidaadi ees- ja perekonnanimi;
2.2 kandidaadi sünniaasta, -kuu ja -päev;
2.3 ülesseadjate nimed ja allkirjad;
2.4 esildise koostamise kuupäev.
3. Riigikogu liige võib olla ainult ühe kandidaadi ülesseadjaks. Ülesseadjad lisavad esildisele järgmised dokumendid:
3.1 kandidaadi omakäelise (st paberil koostatud), kuupäevaga ja allkirjaga nõusoleku kandideerida Vabariigi Presidendiks ning kinnituse, et ta vastab Vabariigi Presidendi kandidaadile esitatavatele seadusega sätestatud nõuetele (näidis lisatud);
3.2  tõendi, millest nähtub, et kandidaat on sünnilt Eesti kodanik. Tõendi  saamiseks tuleb Politsei- ja Piirivalveameti kodakondsusgrupile esitada sellekohane avaldus. Avaldus tuleb saata Politsei- ja Piirivalveameti aadressile ppa@politsei.ee. Avalduse võib esitada nii kandidaat ise kui kandidaadi ülesseadja. Kui avalduse esitab kandidaadi ülesseadja, siis peab olema avalduses ära märgitud ka seaduslik alus andmete saamiseks või kandidaadi nõusolek tema kohta andmete küsimiseks. Avaldus peab olema digitaalselt allkirjastatud. Avalduses tuleb kindlasti ära märkida kellele ja millisele aadressile tõend saata. 
Alates 13. juulist saab ühendust võtta kodakondsusgrupi juhi Pille Küüdiga (612 3476; pille.kyyt@politsei.ee). Kuni 13. juulini asendab teda Margi Martin (margi.martin@politsei.ee, tel 612 3481). 
4. Kandidaadi registreerimiseks nõutavad dokumendid esitab Vabariigi Valimiskomisjonile üks kandidaadi ülesseadjatest. Dokumendid esitatakse isiklikult kohale tulles. 
5. Esildis võib koosneda mitmetest eraldi allkirjastatud lehtedest ning sisaldada ka digitaalselt allkirjastatud ülesseadjate esildisi  (selleks digiallkirjastab ülesseadja paberil esildisega samase digitaalse esildise, järgides punktide 2.1-2.4 nõudeid). Digitaalselt allkirjastatud ülesseadjate esildised tuleb esitada e-posti aadressile info@valimised.ee. 
6. Vabariigi Valimiskomisjon registreerib registreerimiseks esitatud kandidaadid 
teisipäeval, 25. augustil.
7. Kui ükski kandidaat ei saa 2. septembril 2026 toimuvas esimeses hääletusvoorus nõutavat Riigikogu koosseisu kahekolmandikulist enamust (vähemalt 68 häält), toimub 3. septembril 2026 algusega 
kell 12.00 teine hääletusvoor. Teiseks hääletusvooruks toimub 3. septembril 2026 alates kella 8.00 kuni kella 10.00-ni kandidaatide uus ülesseadmine ja registreerimiseks esitamine. Vabariigi Valimiskomisjon registreerib esitatud kandidaadid enne teise hääletamisvooru algust ajavahemikus 10.00-12.00.
8. Teiseks hääletusvooruks kandidaatide registreerimiseks esitamisel tuleb lähtuda kirja punktides 2-5 toodust. Esimeseks vooruks registreeritud kandidaadi teiseks vooruks registreerimiseks esitamise korral ei ole vajalik uuesti esitada dokumente, mis tõendavad, et kandidaat on sünnilt Eesti kodanik.
9. Kui ükski kandidaat ei saa 3. septembril 2026 toimuvas teises hääletusvoorus nõutavat Riigikogu koosseisu kahekolmandikulist enamust (vähemalt 68 häält), toimub 3. septembril 2026 algusega 
kell 16.00 kolmas hääletusvoor. Uut kandidaatide registreerimiseks esitamist kolmandaks hääletusvooruks ei toimu! Kolmandas hääletusvoorus kantakse hääletamissedelile kahe teises hääletusvoorus enim hääli saanud kandidaadi nimi. 
10. Kui ükski kandidaat ei saa 3. septembril 2026 toimuvas kolmandas hääletusvoorus nõutavat Riigikogu koosseisu kahekolmandikulist enamust (vähemalt 68 häält), kutsub Riigikogu esimees kokku valimiskogu Vabariigi Presidendi valimiseks. Valimiskogu toimub kuu aja jooksul Riigikogu kolmandast voorust arvates. Infokirja dokumentide esitamisest valimiskogus kandidaatide ülesseadmiseks saadab Vabariigi Valimiskomisjon pärast valimiskogu kokkukutsumist.